Oznámenie týkajúce sa „Oznámenia Jednotnej rady pre riešenie krízových situácií z 2. augusta 2018, ktoré sa týka jej predbežného rozhodnutia o tom, či je potrebné vyplatiť náhradu zainteresovaným stranám a veriteľom, pri ktorých sa zmenili opatrenia na riešenie krízových situácií týkajúce sa Banco Popular Español S.A., a začatia procesu práva na vypočutie (SRB/EES/2018/132)“ („oznámenie“)

(2018/C 277 I/01)

Prostredníctvom oznámenia Jednotná rada pre riešenie krízových situácií predbežne rozhodla, že nie je potrebné vyplatiť náhradu v súlade s článkom 76 ods. 1 písm. e) nariadenia (EÚ) č. 806/2014 (1) zainteresovaným stranám a veriteľom, pri ktorých sa zmenili opatrenia na riešenie krízových situácií týkajúce sa Banco Popular Español S.A. („dotknuté zúčastnené strany a veritelia“). S cieľom prijať konečné rozhodnutie v tejto veci SRB začína postup práva na vypočutie.

Zhrnutie oznámenia Jednotnej rady pre riešenie krízových situácií

Dňa 7. júna 2017 Jednotná rada pre riešenie krízových situácií (SRB) prijala rozhodnutie týkajúce sa schválenia programu riešenia krízových situácií banky Banco Popular Español S.A. („inštitúcie“) (2), ktoré schválila Európska komisia (3). V súlade s článkami 5 a 6 tohto rozhodnutia opatrenie na riešenie krízových situácií v súvislosti s inštitúciou spočívalo v uplatnení nástroja odpredaja obchodnej činnosti s cieľom previesť akcie inštitúcie na Banco Santander S.A. (podľa článku 24 ods. 1 písm. a) nariadenia (EÚ) č. 806/2014) v nadväznosti na výkon právomocí odpísania a konverzie kapitálových nástrojov inštitúcie (podľa článku 21 tohto nariadenia).

V nadväznosti na uplatňovanie uvedeného opatrenia na riešenie krízových situácií orgánom FROB, v súlade s článkom 20 ods. 16 a 17 nariadenia (EÚ) č. 806/2014 a článkom 3 delegovaného nariadenia Komisie (EÚ) 2018/344 (4), sa od SRB vyžadovalo, aby zabezpečila vypracovanie ocenenia nezávislým znalcom, s cieľom posúdiť, či by sa so zainteresovanými stranami a veriteľmi zaobchádzalo lepšie, ak by inštitúcia bola subjektom bežného konkurzného konania („ocenenie rozdielu v zaobchádzaní“ alebo „ocenenie 3“).

Deloitte je nezávislý znalec, ktorý bol poverený vykonať požadované ocenenia v súvislosti s riešením krízovej situácie inštitúcie. Dňa 14. júna 2018 (5) SRB dostala emailom konečnú správu Deloitte týkajúcu sa ocenenia rozdielu v zaobchádzaní v súvislosti s riešením krízovej situácie inštitúcie („správa o ocenení 3“) ako prílohu 1 k oznámeniu.

Zo správy o ocenení 3 vyplýva, že neexistuje žiadny rozdiel medzi skutočným zaobchádzaním s dotknutými zainteresovanými stranami a veriteľmi a zaobchádzaním v prípade, ak by inštitúcia k dátumu riešenia krízovej situácie bola subjektom bežného konkurzného konania. Vzhľadom na uvedené skutočnosti SRB v oznámení predbežne rozhodla, že v súlade s článkom 76 ods. 1 písm. e) nariadenia (EÚ) č. 806/2014 nie je potrebné vyplatiť náhradu dotknutými zainteresovaným stranám a veriteľom.

S cieľom prijať konečné rozhodnutie o potrebe vyplatenia náhrady SRB prostredníctvom oznámenia vyzýva dotknuté zainteresované strany a veriteľov, aby vyjadrili svoj záujem o uplatnenie práva na vypočutie v súvislosti s uvedeným predbežným rozhodnutím SRB, a to prostredníctvom konzultačného postupu a predovšetkým prostredníctvom registrácie pomocou osobitného online formulára, ako sa uvádza nižšie.

Konzultačný postup má dve fázy:

(i) prvá fáza – počas tejto fázy dotknuté zainteresované strany a veritelia sa vyzývajú k tomu, aby vyjadrili svoj záujem o uplatnenie práva na vypočutie, a

(ii) druhá fáza – počas tejto fázy dotknuté zainteresované strany a veritelia, ktorí v prvej fáze vyjadrili záujem o uplatnenie práva na vypočutie a ktorých postavenie overila SRB, môžu predložiť svoje pripomienky k oznámeniu priloženému k správe o ocenení 3.

Svoj záujem o uplatnenie práva na vypočutie môžu zainteresované strany a veritelia vyjadriť prostredníctvom osobitného online registračného formulára, ktorý bude k dispozícii do 14. septembra 2018 (12.00 hod. bruselského času). Akékoľvek vyjadrenia záujmu predložené inými prostriedkami alebo po uplynutí uvedenej lehoty sa nebudú brať do úvahy.

Viac informácií o oznámení SRB a správe o ocenení 3 sa nachádza na oficiálnom webovom sídle SRB: https://srb.europa.eu/en/content/banco-popular

(1) Nariadenie Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. EÚ L 225, 30.7.2014, s. 1).

(2) SRB/EES/2017/08 (Ú. v. EÚ C 222, 11.7.2017, s. 3).

(3) Rozhodnutie Komisie (EÚ) 2017/1246 zo 7. júna 2017, ktorým sa schvaľuje program riešenia krízových situácií banky Banco Popular Español S.A. (Ú. v. EÚ L 178, 11.7.2017, s. 15).

(4) Delegované nariadenie Komisie (EÚ) 2018/344 zo 14. novembra 2017, ktorým sa dopĺňa smernica Európskeho parlamentu a Rady 2014/59/EÚ, pokiaľ ide o regulačné technické predpisy týkajúce sa udeľovania povolenia, organizačných požiadaviek a uverejňovania transakcií pre poskytovateľov služieb vykazovania údajov (Ú. v. EÚ L 67, 9.3.2018, s. 3).

(5) Elektronickú kópiu správy o ocenení 3 dostala SRB emailom 13. júna 2018. V priloženej správe o ocenení 3 sa odzrkadľujú zmeny vykonané na základe dodatku Deloitte, ktorým sa opravili len administratívne chyby, v podobe prijatej SRB emailom 31. júla 2018.